אסתי קוסוביצקי

ביוגרפיה

נולדה וגדלה בכפר מל"ל. רקדה מגיל חמש עד גיל 18. על לימודי הבלט סיפרה: "רקדתי בלט עד גיל 18 וחלמתי להיות פרימה בלרינה... השיעורים ניתנו בבית העם בכפר. המורות לבלט היו מגיעות מתל­ אביב. בגיל 12 נערכה מסיבת שנת ה­-40 לייסוד כפר מל"ל. ונתנו לה את התפקיד הראשון ושיחקה בהצגה על החלוצים. אף פעם לא למדתה בחוג לדרמה". בגיל 17 החלה לשיר. על כך סיפרה: "שלמה ארצי, שהיה אז בלהקת התותחנים בא לשמוע אותי והתחברנו, ובהמשך הלכתי בטבעיות ללהקה צבאית". בצה"ל שירתה בצוות הווי חטיבת הצנחנים לצד אברהם זיגמן, דודו זכאי ואורי שבח. לאחר שחרורה מצה"ל החלה לשחק בתיאטרון באר שבע. מעט לאחר מכן החלה ללמוד משחק באוניברסיטת תל אביב והיא בעלת תואר ראשון מן החוג לאמנות התיאטרון באוניברסיטת תל אביב.
החלה את הקריירה כזמרת בחבורת "בימות" ששרה משירי נעמי שמר. מאוחר יותר התפרסמה כשחקנית בעקבות התפקידים אסתר'ל ב"עלי כינור" ופולי פיצ'ם ב"אופרה בגרוש".
נשואה לשחקן רמי ברוך (אותו הכירה בפסטיבל עכו) ולהם שני ילדים.

בתיאטרון

ב-1974 השתתפה במחזמר "טוב לאהוב" במסגרת התוכנית "מועדון הצועני השורק" של דן אלמגור.
ב-1983 גילמה את בלה בהצגה "אורזי המזוודות" של חנוך לוין.
בתיאטרון הבימה השתתפה ב-1985 בהצגה "טייבלע והשד שלה" שכתבו יצחק בשביס זינגר ואיב פרידמן וביים חנן שניר. 
בפסטיבל עכו: ב-1990 שיחקה לצד מיכל ינאי, קרן מור, מיכה מורים ודור צויגנבום בהצגה "ממשלת נשים" מאת ניסים אלוני שביימה פרידה רפאל. ב-1992 שיחקה לצד דליה שימקו בהצגה "עביר" שכתבה וביימה חגית יערי. ב-1996 שיחקה לצד שלמה סדן בהצגה "יונה יונה" מאת ובבימוי חגית רכבי ניקוליבסקי (על-פי הביוגרפיה "יונה וולך" מאת יגאל סרנה). ההצגה קיבלה ציון לשבח בפסטיבל עכו.
בתיאטרון אורנה פורת לילדים ולנוער שיחקה בין השנים 1999–2004 בהצגה "רכבת ההצלה" מאת דיאן סמואל שביים רמי דנון. ב-2004 שיחקה בהצגה "העדי של עדי" מאת נאוה מקמל עתיר שביימה דדי ברון. ב-2006 שיחקה בהצגה "צבעים בחול", המספרת את סיפור נעוריו של נחום גוטמן, שכתבו אורי וייל וצביה הוברמן שגם ביימה. 
בתיאטרון תמונע: השתתפה בשנת 2000 בהצגה "הסתברות" מאת תמר שחף שביים רועי הורוביץ. בין השנים 2000–2007 שיחקה לצד יוסי טולדו ורות פרחי בהצגה "מועדון הקופים הירוקים" מאת רוי סמיילס שביימה לי גילת. בין השנים 2005–2006 שיחקה בהצגה "העורבים של מר ולסר" מאת וולפגנג הילדסהיימר שעיבד וביים רועי הורוביץ.
ב"צוותא": ב-1989 השתתפה לצד דליק ווליניץ ושלמה סדן בהצגה "אפרים חוזר לצבא" שכתב יצחק לאור וביימה אתי רזניק. בשנת 2002 גילמה את תרצה לצד עפרה ויינגרטן ואורי אברהמי בהצגה "חופשה בפראג" שכתב אפי כהן וביים ישראל פוליאקוב (פולי). השתתפה בהצגה "אשה כמו ג'ירפה" שכתבה וביימה גורן אגמון.
בתיאטרון בית ליסין שיחקה בהצגות "יצרים" ו"הזוג המוזר". 
ב-2010 שיחקה לצד מיכאל כורש בהצגה "רקוויאם לדניאל" שכתב וביים עודד ליפשיץ. ההצגה נכתבה בעקבות סיפורו של גלעד שליט, והוקדשה לשחרורו. ההצגה עלתה ב"פסטיבל אקט 2" לתיאטרון פרינג' בחיפה. 
הופיעה בתוכנית יחיד "בנויה לאהבה" ובה שירים מתוך התיאטרון. 
החל מ-2016 שיחקה במחזה "ערב שקופיות" מאת יפתח קליין ובבימויו בפסטיבל עכו הבינלאומי לתיאטרון אחר ולאחר מכן ברחבי הארץ.

בתיאטרון באר שבע

גילמה את לולו בהצגה "מסיבת יום הולדת" מאת הרולד פינטר שביים חנן שניר. ב-1974 שיחקה בהצגה "פנדו וליז" מאת פרננדו ארבאל שביים תיאודור תומא, וגילמה את מריאן בהצגה "טרטיף" מאת מולייר שביימה עדנה שביט. ב-1975 גילמה את אסתר'ל לצד רפי תבור במחזמר "עלי כינור" שכתבה עדה בן-נחום (על פי סיפור מאת שלום עליכם) וביים חנן שניר. ב-1976 גילמה את אמיליה בהצגה "בית ברנרדה אלבה" מאת פדריקו גארסיה לורקה שביים יורם פאלק. ב-1977 גילמה את פולי פיצ'ם במחזמר "אופרה בגרוש" מאת ברטולט ברכט שביים אפרים סטן, וגילמה את הלן בהצגה "הבט אחורה בזעם" מאת ג'ון אוסבורן שביים ערן בניאל. 
ב-2005 שיחקה לצד שמיל בן ארי בהצגה "ברוקלין בוי" מאת דונלד מרגוליס שביים נתן דטנר, ולצד עמוס לביא בהצגה "לא על זמירים" מאת טנסי ויליאמס שביים רועי הורוביץ. ב-2007 שיחקה בהצגה "הנערה מן הכפר" מאת יעקב גורדין שביים משה קפטן. ב-2008 גילמה את אמה של שרה (לילך זינו) בהצגה "ילדים חורגים לאלוהים" מאת פרנק מדוף שביימה נויה לנצט. ב-2009 גילמה את פולינה בהצגה "השחף" מאת צ'כוב שביים נתן דטנר.

בתיאטרון הקאמרי

ב-1979 גילמה את פולצ'ינלה בהצגה "נפוליון - חי או מת!" שכתב וביים ניסים אלוני, וגילמה את והשמיים צחקו בהצגה "הוצאה להורג" שכתב וביים חנוך לוין. ב-1980 גילמה את אינה בהצגה "החתונה" מאת ברטולט ברכט שביים עמרי ניצן. ב-1981 גילמה את ז'אן בהצגה "מיטות משונות" מאת אלן אייקבורן שביים שמואל בונים, וגילמה את פרלה בהצגה "סיפור גן עדן" שכתב יעקב שבתאי (ע"פ הסיפור "סיפור גן-העדן" מאת איציק מאנגר) וביים שמואל בונים. ב-1982 גילמה את קונסטנצה בהצגה "אמדאוס" מאת פיטר שייפר שביים היי קיילוס, וגילמה את הזמרת בהצגה "טוב" מאת ססיל פיליפ טיילור שביים אילן רונן. על משחקה בהצגות אלו זכתה בפרס לשחקנית המצטיינת ע"ש אברהם בן-יוסף לשנת 1982. ב-1983 שיחקה בהצגה "הצלצול האחרון" מאת סיימון גרי שביים היי קיילוס, וגילמה את בלה בהצגה "אורזי מזוודות" מאת חנוך לוין בבימויו של מייקל אלפרדס. ב-1987 גילמה את בסי בהצגה "מהגוני" מאת ברטולט ברכט שביים מארק גז'שינסקי. ב-1989 גילמה את צשה בהצגה "שיץ" מאת חנוך לוין שביים אהרון אלמוג.
ב-1995 שיחקה בהצגה "פולרד" מאת מוטי לרנר שביים אילן רונן, ובהצגה "בויטרה" שכתב (ע"פ סיפור מאת משה קולבק) וביים הלל מיטלפונקט. ב-1996 השתתפה בהצגה לילדים "מסע הניסים והנפלאות" שכתבו יורם טהרלב ויוסף כרמון שגם ביים. ב-2009 ב-2009 שיחקה בהצגה "ינטל" שכתבו לאה נפולין ויצחק בשביס זינגר (ע"פ סיפור קצר של בשביס זינגר "ינטל בחור ישיבה") וביים משה קפטן. 
ב-2011 גילמה את צילה הופשטטר בהצגה "אורזי מזוודות" מאת חנוך לוין שביים אודי בן משה; גילמה את ציקי בהצגה "בעל למופת" מאת יהושע סובול שביימה איה קפלן, ושיחקה בהצגה "המלחמה בבית" מאת ג'יימס דאף שביים רועי הורוביץ. ב-2012 גילמה את ז'ורז'ט בהצגה "בית ספר לנשים" מאת מולייר שביים אודי בן משה. באותה שנה שיחקה לצד שחקנים יהודים, ערבים ויפנים בהצגה "הנשים מטרויה" מאת אוריפידס, בהפקה מיוחדת שביים הבמאי היפני יוקיו נינגאווה. ההצגה עלתה במסגרת חגיגות ציון 60 שנה לכינון יחסים הדיפלומטיים בין יפן לישראל. ב-2013 גילמה את מרים בהצגה "רומן משפחתי" שכתבה וביימה עדנה מזי"א, וגילמה איכר בהצגה "אמא קוראז'" מאת ברטולט ברכט שביים אודי בן משה.
ב-2014 החלה לגלם את הזקנה (לצד בעלה רמי ברוך - שהחל לגלם את הזקן בעקבות פרישתו של יוסף כרמון) ב"אשכבה" שכתב וביים חנוך לוין.
ב-2015 החלה לגלם את האם (לצד בעלה רמי ברוך, שמגלם את האב) ב"אח יקר" שכתב גדי ענבר וביים עודד קוטלר. 
ב-30.11.16 החלה לשחק במחזמר מצחיקונת לצד מיה דגן ועמוס תמם בתיאטרון הקאמרי

בתיאטרון חיפה

ב-1985 שיחקה לצד אלי גורנשטיין, רמי דנון, עפרה ויינגרטן, דינה בליי, עמי טראוב, עידית צור ושמואל וולף בהצגה "שש דמויות מחפשות מחבר" מאת לואיג'י פיראנדלו שביימה רנה ירושלמי. ב-1986 שיחקה בהצגה "חפצים" מאת א.ב יהושע שביים גדליה בסר. ב-1989 שיחקה לצד אילן דר, לבנה פינקלשטיין, חנן גולדבלט ועמי טראוב בהצגה "בינינו לבין עצמנו" מאת אלן אייקבורן שביים מייקל דאונס.

בטלוויזיה ובקולנוע

בין השנים 1973–1975 גילמה את דינה ששון, ידידת עבר של סימן טוב (דודיק סמדר) בסדרת הטלוויזיה "עברית בסימן טוב". ב-1977 שנה התארחה בסדרת הטלוויזיה "מצב משפחתי" שכתבו נתן בירק ובטי דגן וביים מנחם שובל. באותה תקופה התארחה גם בתוכניות הטלוויזיה "קשר משפחתי", "שעה טובה" ו"שרתי לך ארצי".
ב-1981 גילמה את מדלן פינצ'וק בסרט "מסג'יסט הצמרת" שכתבה מרגלית צבי וביים אלפרד שטיינהארדט. ב-1982 השתתפה בסרטו של אלן גיבסון "אישה ושמה גולדה". ב-1983 גילמה את התפקיד הראשי בסרט הטלוויזיה "מתבן במנהטן" שביים עמק פרי על פי סיפור של יצחק בשביס זינגר. בין השנים 1984–1985 השתתפה בסדרת הטלוויזיה "שניים אוחזין". ב-1994 שיחקה בסרט הטלוויזיה "סיפור מקומי" שביים נסים דיין. ב-1995 גילמה תפקיד אורח בסדרת הטלוויזיה "סיטון" שכתב בני ברבש וביים אורי ברבש. ב-1997 השתתפה בסדרת הטלוויזיה "קו 300" שכתב מוטי לרנר (ע"פ ספרו של יחיאל גוטמן) וביים אורי ברבש. בין השנים 1998–1999 גילמה את אסתי בסדרה השלישית של רחוב סומסום - שאירע סימסים. ב-1999 השתתפה בסרט הטלוויזיה (המבוסס על סיפור אמיתי) בבימויו של ארנון צדוק "תסתכל לי בעיניים", המספר את סיפורם של נהגים שהיו מעורבים בתאונות דרכים קטלניות הנפגשים עם בני משפחותיהם של ההרוגים במסגרת סדנה טיפולית. בין השנים 1999–2001 השתתפה בסדרת הטלוויזיה שיצר ארנון צדוק "משפחת עזאני". 
בשנת 2000 שיחקה בסדרת הטלוויזיה "היעלמות" שביים אילן שושן. ב-2001 השתתפה בסדרת הטלוויזיה שכתב מוטי לרנר וביים אורי ברבש "המכון". באותה שנה גילמה את נורית צור בסדרת הטלוויזיה "כנפיים" שכתבו אופיר בביוף וטל אימברמן וביים שמואל אימברמן ושיחקה בסדרת הטלוויזיה "דום לב" שביים שמואל אימברמן. בין השנים 2001–2002 גילמה לצד רפי תבור, נתי רביץ וגיל פרנק את שלומית קדמי בטלנובלה "לחיי האהבה" שביים יצחק שאולי. ב-2002 שיחקה בסרט הטלוויזיה "תושב"ע בקריית שמונה" ששודר במסגרת "ראשון בדרמה" בHOT וביים יובל גרנות, ושיחקה בעונה הרביעית של הסדרה "שבתות וחגים" שביים רני בלייר. ב-2004 שיחקה לצד רפי תבור בסרט הסטודנטים של נטעלי בראון "הסעודה האחרונה של נ' בראון". ב-2005 השתתפה לצד טלי שרון, אשר צרפתי ויורם טולדנו בסרט "אחרי שכמעט" שיצרו רענן טסלר, קלאודיו שטיינברג, דני שיק ואריק שטראוס. ב-2008 גילמה את אמא של מאיר (מריאנו אידלמן) בסדרת הטלוויזיה "עבודה ערבית". ב-2011 גילמה את אמא של טלי (ליאת הר לב) בסדרת הטלוויזיה "רמזור".
השתתפה בפרסומת לאבקת הכביסה "טייד".

דיבוב

ב-1987 דיבבה דמויות שונות בסדרת הטלוויזיה "אגדות האחים גרים". ב-1988 דיבבה את דודה אמי בסדרה "הקוסם מארץ עוץ". ב-1992 דיבבה את אמא של טמפר בסרט "במבי". ב-1993 דיבבה את ג'יין, אמא של טאז, בסדרה "טאז-מאניה". ב-1997 דיבבה את דודה קיפודה בסדרה "באי הקסום". ב-1999 דיבבה את גברת ג'וזפין בסדרה "האסופית". ב-2000 דיבבה את גב' צ'סטרפילד בסדרה "פנטומית". ב-2004 דיבבה קשישה בסרט "גארפילד". ב-2005 דיבבה את נאנא בסרט "מדגסקר", ואת ורדה בסרט "סיפורי כתם שמש - של מי הביצה הזאת?". ב-2007 דיבבה את ורדה בסדרה "סיפורי כתם שמש". ב-2017 דיבבה את דמותה של מרת בירד בסרט "פדינגטון 2".